
Adresseliste


2006/1041  ART-VI-KMV
16.03.2006
444.6
Vedtak om felling av jerv innenfor Luster og Sogndal kommuner - Sogn og Fjordane fylke
Vi viser til henvendelse fra Fylkesmannen i Sogn og Fjordane datert 10.02.06 vedrørende uttak av jerv i indre Sogn. Det vises også til brev fra sankelaga i Luster, Mattilsynet sitt distriktskontor i indre Sogn og Luster kommune.  

Med hjemmel i viltloven § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, fatter direktoratet vedtak om felling av inntil to jerv innenfor deler av Luster og Sogndal kommuner i Sogn og Fjordane fylke. 
Bakgrunn om skadesituasjonen

Det er siden 2001 utbetalt i overkant av 1 million kroner i erstatning årlig for rovviltskader på sau i Sogn og Fjordane. Beitesesongen 2005 var det totalt 129 brukere som søkte om erstatning i fylket og 717 dyr ble erstattet. Skadene skyldes i all hovedsak jerv, og av de erstattede tapene i 2005 ble ca. 75 % erstattet som drept av jerv. Tapene skjer hovedsakelig i indre Sogn og sist beitesesong var skadene størst i Luster og Sogndal. Luster har også tidligere år vært preget av rovviltskader, mens det er første gang jerven gjør vesentlig skade i Sogndal. 

Det ble i 2005 dokumentert og antatt til sammen 72 jerveskader på sau i Sogn og Fjordane fylke. Skadene var hovedsakelig konsentrert i to områder: mellom Jostedalen og Mørkrisdalen i Luster kommune og i et område vest for Veitastrondvatnet på grensa mellom Luster og Sogndal kommuner. 

Direktoratets vurdering

Lovgrunnlaget:

Det rettslige grunnlaget for avgjørelsen er Lov 29. mai 1981 nr. 38 om viltet (viltloven) 

§ 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, hvor det fremgår: 

Viltloven § 12 (Fellingstillatelse for å forhindre at rovvilt gjør skade):

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder.

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Rovviltforskriften § 1 (Formål):

Formålet med denne forskrift er å sikre en bærekraftig forvaltning av gaupe, jerv, bjørn, ulv og kongeørn. Innenfor en slik ramme skal forvaltningen også ivareta hensyn til næringsutøvelse og andre samfunnsinteresser. Forvaltningen skal være differensiert slik at hensynet til ulike interesser vektlegges forskjellig i ulike områder og for de ulike rovviltarter.

Forskriften skal sikre en forvaltning som vektlegger forutsigbarhet og lokal medvirkning. 

Rovviltforskriften § 3 (Nasjonale bestandsmål og bestandsovervåking): 

I Norge skal det årlig være 65 ynglinger av gaupe, 39 ynglinger av jerv og 15 ynglinger av bjørn.(…) 

Nasjonalt overvåkingsprogram for rovvilt skal gi data om status og utvikling i rovvilt​bestandene, herunder også beskrive det antall årlige ynglinger som er dokumentert i regionene. Metodikk, datagrunnlag og resultater skal være offentlig tilgjengelig.

Rovviltforskriften § 13 (Direktoratet for naturforvaltnings myndighet til å fatte vedtak om felling og jakt):


Direktoratet for naturforvaltning kan fatte vedtak om skadefelling, kvote for betinget skadefelling, kvote for lisensfelling av gaupe, jerv, bjørn og ulv eller kvotejakt på gaupe av eget tiltak eller etter søknad. Direktoratet kan fatte slike vedtak også der bestanden ligger under det fastsatte bestandsmålet for en region eller for landet. Det er et vilkår at slik felling eller jakt ikke er skadelig for bestandens overlevelse. Dessuten er det et vilkår at det ikke finnes annen tilfredsstillende løsning ut fra prinsippet om en geografisk differensiert forvaltning, jf. forskriften § 1 og § 6. (…) 

Det vises også til St.meld. nr. 15 (2003-2004) Rovvilt i norsk natur og Stortingets behandling av denne, jf. Innst. S. nr. 174 (2003-2004). 

Politiske og forvaltningsmessige rammevilkår:

Det nasjonale bestandsmålet for jerv er etter behandlingen av St.meld. nr. 15 (2003-2004) fastsatt til 39 årlige ynglinger, jf. Innst. S. nr. 174 (2003-2004) og rovviltforskriften § 3. 

Det nasjonale bestandsmålet er videre fordelt på syv av åtte forvaltningsregioner for rovvilt, jf. rovviltforskriften § 4. I region 1 – Vest-Agder, Rogaland, Hordaland og Sogn og Fjordane er det ikke fastsatt nasjonale mål for ynglinger av jerv. 

Etter viltloven er jerv fredet. Det er likevel mulig å felle jerv med hjemmel i unntaksbestemmelsene i viltloven, herunder § 12, for blant annet å forhindre skade på bufe eller tamrein. Hensynet til levedyktige næringsvirksomheter i landbruket, samt hensynet til bosetting og livskvalitet i områder med rovvilt, medfører at forvaltningen ikke kan legges opp på en slik måte at det overordnede hensynet til rovvilt alene kan tillegges vekt. Forvaltningen må derfor være differensiert. Det innebærer at bruken av ulike tiltak og virkemidler må legges opp på en måte som så langt det er mulig differensierer mellom de ulike interesser i ulike geografiske områder. Det er likevel et generelt vilkår at tillatelse til felling bare kan gis dersom fellingen ikke vil være skadelig for bestandens overlevelse. 
Om bestandssituasjonen og overvåking av jerv:

Det Nasjonale overvåkingsprogrammet for rovvilt er den sentrale leverandør av data om status og utvikling i rovviltbestandene til alle forvaltningsledd. Rapporten "Yngleregistreringer av jerv i Norge i 2005" (NINA Rapport 89), samt brev fra NINA datert 30.11.05 vedrørende "Endret status for antall jerveynglinger i 2005" gir den siste oppdaterte oversikten over antall dokumenterte ynglinger av jerv i hver region, og for hele landet. I 2005 ble det for hele landet registrert 62 ynglinger av jerv. Av rapporten fremgår at det ikke er registrert ynglinger av jerv i region 1 i 2005. I 2003 og 2004 ble det registrert henholdsvis 1 og 3 ynglinger av jerv innenfor regionen. 

Første registrerte yngling av jerv i Luster siden den landsdekkende overvåkingen startet på 1990-tallet var i 2001. Her ble tispa og valpene avlivet etter tillatelse fra direktoratet. Ved denne lokaliteten ble det også registrert yngling i 2004. I begynnelsen av mars begynte årets yngleregistrering av jerv i Sogn og Fjordane, og det vil i dette arbeidet være spesiell fokus på skadeområdene i Luster og Sogndal. Statens naturoppsyn har blitt styrket økonomisk for dette arbeidet i området for inneværende sesong. 
Direktoratet konstaterer at jervebestanden på landsbasis i dag er over det nasjonale målet som er fastsatt i Innst. S. nr. 174 (2003-2004). De tre siste årene er det registrert henholdsvis 47, 47 og 62 ynglinger av jerv på landsbasis. 
Om fellingsregimene:

Lisensfelling på jerv er motivert ut fra den skade som jerv påfører bufe- og tamreinnæring, og er samtidig et virkemiddel for å begrense veksten og/eller utbredelsen av bestanden. For at den skadereduserende effekten skal være størst mulig er det viktig at lisensfellingen i sterk grad styres mot områder med skadeproblemer. Det er lisensfelling som skal være den normale beskatningsformen for å redusere skade som jerv påfører bufe- og tamreinnæring også i fremtiden, jf. St.meld. nr. 15 (2003-2004). Det vil imidlertid være tilfeller der lisensfellingen ikke gir den ønskede måloppnåelse, og skadefelling vil da være et virkemiddel for å kunne avverge en alvorlig skadesituasjon. 

Rovviltnemnda i region 1 fattet vedtak om en total kvote på 3 jerv under lisensfellinga 2005/2006. Fellingsperioden ble avsluttet 15.02.06, og totalt 2 jerv ble felt. En hannjerv og ei tispe ble felt i Luster (Fortunsdalen/Nørstedalsseter). Det ble også felt 2 jerv under lisensfelling i Luster i 2004/2005. 

Ifølge rovviltforskriften § 13 kan direktoratet fatte vedtak om skadefelling av jerv. Det er et vilkår at slik felling ikke er skadelig for bestandens overlevelse. Dessuten er det et vilkår at det ikke finnes annen tilfredsstillende løsning ut fra prinsippet om en geografisk differensiert forvaltning. 

Skadefellingstillatelse er i utgangspunktet et virkemiddel for å avhjelpe akutte skadesituasjoner som kan oppstå. Tilfeller hvor det nylig har skjedd angrep som også ligger ann til å fortsette, og som samlet er å betrakte som vesentlige, ligger i kjernen av bestemmelsens virkeområde. Hvor det har skjedd skade i det aktuelle området for lengre tid tilbake, typisk sist beitesesong, vil det også være hjemmel til å fatte fellingsvedtak forutsatt at øvrige omstendigheter åpner for dette. 
Felling av jerv utenom lisensfellingsperioden kan gjøres ved felling av enkelte individer knyttet til bestemte situasjoner, eller ved uttak av årsunger og evt også mordyr fra ynglehi. I perioden mars-mai vil uttak av dyr fra ynglehi være den mest målrettede og presise formen for uttak i forhold til målsettingen om skadereduksjon i det gjeldende området, da en med sikkerhet tar ut dyr som har fast tilhold i området. Effekten av felling av enkeltindivider på situasjonen i det gjeldende området vil kunne være mer usikker da en kan felle individer som er på vandring, og følgelig ikke har fast tilhold i skadeområdet. Direktoratet vurderer det imidlertid som hensiktsmessig i dette tilfellet å iverksette felling av enkeltindivider umiddelbart for å sikre den ønskede måloppnåelsen. 

Om forebyggende og konfliktdempende tiltak og arealdifferensiering:

Rovviltnemnda i region 1 skal utarbeide en regional forvaltningsplan for rovvilt i sin region. Regionen er i en særstilling i og med at det ikke er fastsatt mål for ynglinger av gaupe, jerv, bjørn eller ulv i regionen. Dette betyr at det i region 1 ikke settes samme krav til geografisk differensiert forvaltning som i regioner med slikt ansvar. Felling av rovvilt som virkemiddel for å redusere tap vil også være viktigere i denne regionen enn i regioner med nasjonale mål om ynglinger av disse artene. 
I 2005 ble det i indre Sogn gjennomført tidligere nedsanking og ekstra tilsyn uten at tapene ble påviselig redusert. Det ble også gitt skadefellingstillatelse i deler av dette området sommeren 2005 uten at denne ble effektuert. Rovviltnemnda i region 1 er tildelt kr 800 000,- i foreløpige rammer til forebyggende og konfliktdempende tiltak i 2006.  
Det slippes ca. 36 500 sau og lam på beite i Luster og Sogndal kommuner (kilde: statistikk fra SLF pr. 31.07.05). Dette betyr at potensialet for framtidige skader i det aktuelle området er betydelig. 

Konklusjon

På bakgrunn av en helhetsvurdering av situasjonen pr. dato vurderer direktoratet at det ikke foreligger noen annen tilfredsstillende løsning i det aktuelle området enn felling av jerv, og felling av enkeltindivid vurderes som hensiktsmessig i dette tilfellet for å sikre den ønskede måloppnåelsen. Et slikt uttak vurderes ikke å være til skade for jervebestandens overlevelse, eller for å komme i konflikt med det nasjonale bestandsmålet for jerv, jf. Innst. S. nr. 174 (2003-2004) og rovviltforskriften §§ 3 og 4. Beslutningen er tatt etter kontakt med rovviltnemnda i regionen. 

Ut fra vurderingene ovenfor, og med hjemmel i viltloven § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, fatter direktoratet vedtak om felling av inntil to jerv innenfor nærmere avgrenset område. Det må tilstrebes å unngå felling av tispe som har ynglet inneværende år.

Dersom yngling påvises i området før evt. felling av enkeltdyr er utført, skal direktoratet v/ artsforvaltningsavdelingen varsles for å gjøre en vurdering av om tillatelse til felling av enkeltdyr skal endres til uttak og avliving av årsunge(r) og evt. mordyr fra ynglehi.

Følgende vilkår er knyttet til iverksettelse av fellingstillatelsen:

1. Fellingsområdet omfatter Luster kommune nord og vest for RV 55 og Sogndal kommune øst for RV 5 og nordvest for RV 55 i Sogn og Fjordane fylke. Forsøk på felling skal primært rettes mot områder med konsentrerte jervskader på sau. 

2. Direktoratet for naturforvaltning v/Statens Naturoppsyn er ansvarlig for gjennomføring av fellingsforsøket. Fellingsforsøket gjennomføres i tråd med fastsatt instruks for det statlige fellingslaget ved uttak av vilt.

3. Tillatelsen gjelder i tidsrommet 20. mars 2006 – 7. april 2006. 

4. Direktoratet for naturforvaltning v/artsforvaltningsavdelingen kan til enhver tid trekke tilbake fellingstillatelsen.

Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jf. forvaltningsloven § 32.

Med hilsen

Janne Sollie
Yngve Svarte
Direktør

